Vasszécseny Község Önkormányzata Képviselő-testületének 4/2017. (V.31.) önkormányzati rendelete
a hivatali helyiségen, valamint a hivatali munkaidőn kívül történő házasságkötés létesítése engedélyezésének szabályairól, valamint a hivatali helyiségen, a hivatali munkaidőn kívül történő házasságkötés létesítése esetén fizetendő díj mértékéről
 
Vasszécseny Község Önkormányzatának Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (1) bekezdés a) pontjában, valamint az anyakönyvi eljárásról szóló 2010. évi I. törvény 19.§-ában meghatározott feladatkörében eljárva a következőket rendeli el.

1. Értelmező rendelkezések
1. § E rendelet alkalmazásában:
a) hivatali helyiség: Vasszécseny, Petőfi u. 11. szám alatt található.
b) hivatali munkaidő: Vasszécsenyi Közös Önkormányzati Hivatal Szervezeti és Működési Szabályzatában meghatározott munkarend.

2.  Az engedélyezés szabályai
2. § (1) Házasságkötés hivatali helyiségen kívül elsődlegesen az alábbi helyszínen történhet:
a) Új-Ebergényi kastély
b) Ó-Ebergényi kastély
c) Pungor Ernő Művelődési Ház
(2) A házasságkötést hivatali helyiségen kívül a jegyző abban az esetben engedélyezi, ha a helyszínnel rendelkezni jogosult a házasságkötés lebonyolításához előzetesen írásban hozzájárult és a házasságkötéshez a méltó keretek adottak.
(3) A hivatali helyiségen kívüli helyszínnel rendelkezni jogosult írásbeli hozzájárulását az anyakönyvvezetőhöz a házasságkötési szándék bejelentésével egyidejűleg kell benyújtani.
(4) A házasságkötéshez a méltó keretek akkor adottak, ha a házasságkötés méltóságához illő helyszín előkészítése (így különösen a díszítés, a berendezés, a megvilágítás, a megfelelő számú férőhely, az esemény külső környezeti hatásoktól való védelme, a helyszín előzetes és utólagos takarítása, szabadtéri helyszínen a zöldterület, növényzet, virágok gondozottsága) biztosítottak.
(5) A hivatali helyiségen kívüli helyszínen a házasságkötés feltételeinek a biztosítása a házasulók feladata. E feltételek különösen az elhelyezés, a hangosítás, az áramszolgáltatás, asztal biztosítása.  
(6) Vendéglátóhelyen, illetve az (1) bekezdésben foglaltaktól eltérő helyszínen egyedi elbírálás alapján, megfelelő körülmények (vendégtértől elkülönülő helyszín, megfelelő bútorzat, kellő világítás, szükséges számú parkolóhely stb.) biztosítása esetén a jegyző engedélyezheti a házasság megkötését.
(7) A döntést megelőzően az anyakönyvvezető a házasulók által választott helyszínen szemlét tart.
(8) Házasságkötés hivatali munkaidőn kívül
a) hétfőtől  csütörtökig 16,00 órától  19,00 óráig
b) pénteken 14,00 órától 19,00 óráig
c) szombaton 10 órától 19,00 óráig
d) szabadtéren május 1. és október 31. közötti időszakban engedélyezhető.

3. Az önkormányzat részére fizetendő díj
3. § (1) A hivatali munkaidőn kívül és hivatali helyiségben történő házasságkötés esetén a többletszolgáltatás díja 20.000,- Ft.
(2) A hivatali helyiségen kívül történő házasságkötés esetén a többletszolgáltatás díja 35.000,-Ft.
(3) A szolgáltatási díjat a megrendelést követő 8 napon belül, ügyfélfogadási időben, a Vasszécsenyi Közös Önkormányzati Hivatal házipénztárában kell befizetni. Amennyiben a rendezvény elmarad és azt az ünnepség előtt 5 nappal korábban bejelentik, a szolgáltatási díjat a hivatal visszafizeti.
4. § (1) Az anyakönyvvezető hivatalos helyiségében hivatali időn túl, illetve a hivatalos helyiségén kívül történő házasságkötésért a házasulók az e rendeletben meghatározott díjat kötelesek fizetni, kivéve, ha a hivatalos helyiségen kívüli házasságkötésre rendkívüli körülmény miatt kerül sor.
(2) Az (1) bekezdésben meghatározott rendkívüli körülménynek minősül különösen, ha valamelyik házasuló mozgáskorlátozottsága, egészségi állapota, kora miatt különös erőfeszítés lenne számára az anyakönyvvezető hivatalos helyiségében való megjelenés.

4. Munkaidőn kívül házasságkötésen közreműködő anyakönyvvezető díjazása
5. § A hivatali munkaidőn kívül történő házasságkötés lebonyolításában közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő vagy házasságkötési eseményenként 25.000.- Ft. díjazás illeti meg, melyet a munkáltató fizet meg számára.


5. Záró rendelkezések
6. § (1) Ez a rendelet 2017. július 1-én lép hatályba, rendelkezéseit a hatálybalépést követően indult eljárásokban kell alkalmazni.

(2) Hatályát veszti Vasszécseny Község Önkormányzata Képviselő-testületének 7/2011. (V.5.) önkormányzati rendelete az anyakönyvi szolgáltatások helyi szabályairól.

